CELEX: 
Language: hu
Date: 2021-06-17 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 2014/94/EU európai parlamenti és tanácsi irányelvnek az elektromos buszok töltőállomásaira vonatkozó szabványok tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 2014/94/EU irányelv
                  1
                8. cikke felhatalmazza az Európai Bizottságot arra, hogy felhatalmazáson alapuló jogi aktusokat fogadjon el az irányelv 4., 5. és 6. cikkében, valamint II. mellékletében említett, az alternatív üzemanyagok infrastruktúrájára vonatkozó műszaki előírások kiegészítése vagy naprakésszé tétele céljából.
            
            
               Felhatalmazáson alapuló jogi aktusokra van szükség annak előírása érdekében, hogy a kiépítendő vagy felújítandó infrastruktúrák megfeleljenek a kifejlesztendő európai szabványokban (EN) szereplő műszaki előírásoknak, az 1025/2012/EU rendelet sérelme nélkül azokban az esetekben, amikor az európai szabványügyi szervezetek csak egy, a vonatkozó európai szabványban leírt műszaki előírásokkal rendelkező műszaki megoldást ajánlottak.
            
            
               A 2014/94/EU irányelv végrehajtása érdekében és az 1025/2012/EU rendelet 10. cikkének (1) bekezdése értelmében a Bizottság kérelmet
                  2
                (M533) nyújtott be az Európai Szabványügyi Bizottsághoz (CEN) és az Európai Elektrotechnikai Szabványügyi Bizottsághoz (CENELEC), hogy az alternatív üzemanyagok infrastruktúrájára vonatkozó nemzetközi szabványok alapján dolgozzanak ki és fogadjanak el megfelelő európai szabványokat, illetve módosítsák a meglévőket, adott esetben egyetlen megoldásra vonatkozó kölcsönös átjárhatósági műszaki előírások megállapítása révén.
            
            
               A CEN/CENELEC által az M/533. számú kérelem alapján kidolgozandó szabványok a 2014/94/EU irányelvben az alternatív üzemanyagok infrastruktúrájára vonatkozóan meghatározott műszaki előírásokra vonatkoznak. Ezeket az előírásokat a következő jogszabályhelyek tartalmazzák: a 4. cikk (14) bekezdése, valamint a II. melléklet 1.3., 1.4., 1.5., 1.6. és 1.8. pontja – a közúti és tengeri közlekedés, valamint a belvízi hajózás villamosenergia-ellátása; az 5. cikk (3) bekezdése és a II. melléklet 2. pontja – a közúti közlekedés hidrogénellátása; valamint a 6. cikk (11) bekezdése és a II. melléklet 3. pontja – a közúti és tengeri szállítás, valamint a belvízi hajózás földgázellátása, beleértve a biometánt is.
            
            
               Miután a CEN/CENELEC az M/533. számú kérelem alapján elfogadta a vonatkozó szabványokat, a Bizottság 2019. augusztus 13-án elfogadta a 2014/94/EU európai parlamenti és tanácsi irányelvnek az L kategóriájú gépjárművek töltőállomásai, a belvízi hajók part menti villamosenergia-ellátása, a közúti közlekedés hidrogénellátása, valamint a közúti és a vízi közlekedés földgázellátása tekintetében történő kiegészítéséről és módosításáról, továbbá az (EU) 2018/674 felhatalmazáson alapuló bizottsági rendelet hatályon kívül helyezéséről szóló (EU) 2019/1745 felhatalmazáson alapuló bizottsági rendeletet.
            
            
               Ez a felhatalmazáson alapuló bizottsági rendelet kiegészíti a 2014/94/EU irányelv II. mellékletének 1.6. pontjában említett elektromos buszok töltőállomásaira vonatkozó műszaki előírásokat. 
            
            
               Az elektromos buszok töltőállomásaira vonatkozóan közös szabványokat kell elfogadni annak érdekében, hogy Unió-szerte megszűnjenek a műszaki és szabályozási akadályok, ezáltal megkönnyítve az egységes piac fejlődését annak érdekében, hogy megfelelő feltételek jöjjenek létre a piaci szereplők számára, és biztosított legyen a tiszta járművekről szóló felülvizsgált irányelv zökkenőmentes végrehajtása, amely minimális nemzeti célokat határoz meg a tiszta buszok közbeszerzésére vonatkozóan, beleértve a kibocsátásmentes buszok beszerzésére vonatkozó részcélt is
                  3
               .
            
            
               Az irányelv legalább 24 hónapos átmeneti időszakot irányoz elő, mielőtt a vonatkozó műszaki előírások vagy azok módosított változatai a kiépítendő vagy felújítandó infrastruktúra tekintetében kötelezővé válnak.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Konzultációra került sor a tagállami szakértőkkel az alternatív üzemanyagok infrastruktúrájára vonatkozó szabványokkal foglalkozó fenntartható közlekedési fórumon, valamint az alternatív üzemanyagok infrastruktúrájával foglalkozó bizottság tagjaival is, akik tanáccsal szolgáltak az e felhatalmazáson alapuló bizottsági rendelet tárgyát képező európai szabványokról.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló bizottsági rendelet kiegészíti a 2014/94/EU irányelvet az említett irányelv 4. cikkének (14) bekezdésével összhangban.
            
            
               Az uniós szintű műszaki szabványok meghatározásához rendeletre van szükség, mivel az nem igényel nemzeti átültető intézkedéseket, és biztosítja a szabványok időben történő harmonizációját és gyors alkalmazását a tagállamokban.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.6.17.)
            
            
               a 2014/94/EU európai parlamenti és tanácsi irányelvnek az elektromos buszok töltőállomásaira vonatkozó szabványok tekintetében történő kiegészítéséről 
               
            
               (EGT-vonatkozású szöveg)
            
         
         
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az alternatív üzemanyagok infrastruktúrájának kiépítéséről szóló, 2014. október 22-i 2014/94/EU európai parlamenti és tanácsi irányelvre
                  4
                és különösen annak 4. cikke (14) bekezdésére,
            
            
               mivel:
            
            
               (1)A 2014/94/EU irányelv megállapítja, hogy az elektromos és egyéb töltőállomások kölcsönös átjárhatóságára vonatkozó műszaki előírásokat európai vagy nemzetközi szabványokban kell meghatározni. A még el nem fogadott szabványok esetében a szabványosításnak kidolgozás alatt álló szabványokon kell alapulnia.
            
            
               (2)Az 1025/2012/EU európai parlamenti és tanácsi rendelet
                  5
                10. cikkének (1) bekezdése alapján a Bizottság felkérte
                  6
                az Európai Szabványügyi Bizottságot (CEN) és az Európai Elektrotechnikai Szabványügyi Bizottságot (CENELEC), hogy dolgozzanak ki és fogadjanak el megfelelő európai szabványokat, vagy módosítsák a meglévőket a közúti és a tengeri közlekedés, illetve a belvízi hajózás villamosenergia-ellátása, a közúti közlekedés hidrogénellátása, valamint a közúti és a tengeri közlekedés, illetve a belvízi hajózás földgázellátása, ezen belül biometán-ellátása tekintetében.
            
            
               (3)A Bizottság M/533. számú felkérésének végrehajtását követően a CEN és a CENELEC kidolgozták a 2014/94/EU irányelv II. mellékletének 1.6. pontjában említett, az elektromos buszok töltőállomásaira vonatkozó műszaki előírásokat tartalmazó szabványokat. 
            
            
               (4)A CEN és a CENELEC arról tájékoztatta a Bizottságot, hogy az EN 62196-2 szabvány szerinti 2. típusú csatlakozók jelentik a legmegfelelőbb típust az elektromos autóbuszok normál és nagy teljesítményű váltakozó áramú (AC) töltőállomásaihoz.
            
            
               (5)A CEN és a CENELEC arról tájékoztatta a Bizottságot , hogy az elektromos autóbuszok normál és nagy teljesítményű egyenáramú (DC) töltőállomásaihoz az EN 62196-3 szabványban leírt „Combo2” kombinált töltőrendszer csatlakozóit kell használni.
            
            
               (6)A CEN és a CENELEC arról tájékoztatta a Bizottságot, hogy az EN 61851-23-1 szabványnak megfelelően a kölcsönös átjárhatóság biztosítása érdekében, a 4. üzemmódban az elektromos buszok vezetékes feltöltésére szolgáló automatizált eszközökre az EN 50696 szabványt kell alkalmazni. Ez a szabvány a fent említett szabványokkal együtt döntő szerepet fog játszani az elektromos buszok városokban történő bevezetésében.
            
            
               (7)Az (EU) 2019/1161 európai parlamenti és tanácsi irányelvvel
                  7
                összhangban a nulla kibocsátású autóbuszok részarányára vonatkozó nemzeti minimális beszerzési célértékek a 2021–2025-ös időszakban legfeljebb 22,5 %-ot, a 2026–2030-as időszakban pedig 32,5 %-ot tesznek ki. Mivel e célok elérése érdekében egyre több tömegközlekedési hatóság és üzemeltető vált nulla kibocsátású autóbuszra, elengedhetetlenné válik a járművek és a töltőállomás-infrastruktúra teljes kölcsönös átjárhatósága.
            
            
               (8)Biztosítani kell az elektromos buszok feltöltésére szolgáló különböző típusok kölcsönös átjárhatóságát, hogy a gyártók és az üzemeltetők egyenlő versenyfeltételek között működhessenek, és lehetőség nyíljon a méretgazdaságosságra, és eközben biztosítani kell a technológiai megoldásokra való nyitottságot. Ez várhatóan fokozza az intelligens töltés alkalmazását, beleértve a járművek és a hálózatok közötti szolgáltatásokat is. 
            
            
               (9)Az alternatív üzemanyagok infrastruktúrájával foglalkozó bizottságon és a tagállami közlekedési attasékon keresztül megkérdezett tagállami szakértők tanáccsal szolgáltak az e felhatalmazáson alapuló jogi aktus tárgyát képező európai szabványokkal és műszaki előírásokkal kapcsolatban.
            
            
               (10)A Bizottságnak ennek megfelelően a 2014/94/EU irányelv II. mellékletének 1.6. pontját ki kell egészítenie a CEN és a CENELEC által kidolgozott európai szabványokra és műszaki előírásokra való hivatkozásokkal.
            
            
               (11)Amennyiben a 2014/94/EU irányelv II. mellékletében szereplő új műszaki előírásokat felhatalmazáson alapuló jogi aktusok révén kell végrehajtani, 24 hónapos átmeneti időszakot kell alkalmazni.
            
            
               ELFOGADTA EZT A RENDELETET:
            
            
               1. cikk
            
            
            
               A 2014/94/EU irányelv II. mellékletének 1.6. pontjában említett elektromos buszok töltőállomásait a kölcsönös átjárhatóság érdekében a következőképpen kell felszerelni:
            
            
               –az elektromos autóbuszok normál és nagy teljesítményű váltakozó áramú (AC) töltőállomásait legalább az EN 62196-2 szabvány szerinti 2. típusú csatlakozókkal kell felszerelni;
            
         
         
            
               –az elektromos autóbuszok normál és nagy teljesítményű egyenáramú (DC) töltőállomásait legalább az EN 62196-3 szabvány szerinti kombinált „Combo 2” töltőrendszer csatlakozóival kell felszerelni;
            
            
               –az infrastruktúrára szerelt automatizált kapcsolóeszközről (ACD) (áramszedő), a jármű tetejére szerelt ACD-ről, a jármű alá szerelt ACD-ről, valamint az infrastruktúrára szerelt és a jármű oldalára vagy tetejére csatlakozó ACD-ről szóló EN 61851-23-1 szabványnak megfelelő, a 4. üzemmódban az elektromos buszok vezetékes feltöltésére szolgáló automatizált kapcsolóeszközt az EN 50696 szabvány szerint mechanikai és elektromos kapcsolódási pontokkal kell felszerelni.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ezt a rendeletet [Kiadóhivatal: kérjük, illesszék be az e rendelet hatálybalépését 24 hónappal követő dátumot]-tól/-től kell alkalmazni.
            
            
               Ez a rendelet csak azon elektromos autóbuszok töltőállomásaira vonatkozik, amelyeket e rendelet alkalmazásának kezdőnapja után helyeznek üzembe.
            
            
               A rendelet nem vonatkozik a trolibuszok felsővezetékeinek feltöltésére szolgáló infrastruktúrára. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.6.17.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                  
                        Az Európai Parlament és a Tanács 2014/94/EU irányelve ( 2014. október 22.) az alternatív üzemanyagok infrastruktúrájának kiépítéséről (EGT-vonatkozású szöveg).
                  
               
               
                  
                     (2)
                  
                  
                        M/533: A Bizottság C(2015) 1330 final végrehajtási határozata (2015. március 12.) az európai szabványügyi szervezeteknek az 1025/2012/EU európai parlamenti és tanácsi rendelet szerint címzett, az alternatív üzemanyagok infrastruktúrájára vonatkozó európai standardok kidolgozására vonatkozó szabványosítási felkérésről.
                  
               
               
                  
                     (3)
                  
                        Az Európai Parlament és a Tanács (EU) 2019/1161 irányelve (2019. június 20.) a tiszta és energiahatékony közúti járművek használatának előmozdításáról szóló 2009/33/EK irányelv módosításáról (EGT-vonatkozású szöveg).
               
               
                  
                     (4)
                  
                        HL L 307., 2014.10.28., 1. o. 
               
               
                  
                     (5)
                  
                        Az Európai Parlament és a Tanács 1025/2012/EU rendelete (2012. október 25.) az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).
               
               
                  
                     (6)
                  
                        M/533: A Bizottság C(2015) 1330 final végrehajtási határozata (2015. március 12.) az európai szabványügyi szervezeteknek az 1025/2012/EU európai parlamenti és tanácsi rendelet szerint címzett, az alternatív üzemanyagok infrastruktúrájára vonatkozó európai standardok kidolgozására vonatkozó szabványosítási felkérésről.
               
               
                  
                     (7)
                  
                        Az Európai Parlament és a Tanács (EU) 2019/1161 irányelve (2019. június 20.) a tiszta és energiahatékony közúti járművek használatának előmozdításáról szóló 2009/33/EK irányelv módosításáról (HL L 188., 2019.7.12., 116. o.).